ŉ Ja-gesig uit ŉ ja-hart | Maroela Media
Argieffoto (Foto: Sasin Tipchai/Pixabay)
Charles Swindoll vertel in sy boek The Grace Awakening van ŉ keer gedurende Thomas Jefferson se presidentskap, wat hy en ŉ groep op reis was en toe ŉ gevaarlike rivier moes oorsteek wat heeltemal oorspoel het.
Elkeen is op sy perd se rug daar deur, terwyl hy ook maar geveg het vir sy lewe. Daar was nog ŉ man wat nie deel was van hulle groep nie en wat ook nie ŉ perd gehad het nie. Hy het hulle dopgehou terwyl hulle die rivier oorsteek en toe het hy vir president Jefferson gevra om hom asseblief saam met hom oor te vat. Die president het sonder om te huiwer, ingestem.
Die man het agter op die perd geklim en die twee het dit veilig tot die anderkant van die rivier gemaak. Toe hulle aan die anderkant afklim, vra iemand vir die man: “Hoekom het jy die president gevra vir hierdie guns?” Die man was geskok. Hy het regtig nie geweet dit was die president van Amerika nie! “All I know,” het hy gesê, “is that on some of your faces the answer was written – no. His was a YES face.”
Wat ŉ mooi kompliment om vir iemand te gee – “Jy het ŉ ja-gesig, ek het geweet ek kan jou maar vra!”
Wat die hart van vol is, loop die mond van oor (Luk.6:45), maar dit wat in my hart aangaan – my gesindheid en my houding – staan ook oor my hele gesig geskryf sonder dat ek ŉ woord hoef te sê! Spreuke 27:19: “Just as water mirrors your face, so your face mirrors your heart.”
Ons evalueer mekaar eintlik die heeltyd om te weet of ek jou kan vertrou en of ek jou sal kan vra vir ŉ rygeleentheid op jou perd se rug as ons dalk iewers ŉ gevaarlike rivier moet oorsteek. Ons neem waar in ons vergaderings, ontmoetings, gesprekke, sommer so in die verbyloop of sommer langs ons kinders se sportveld. En in daardie toevallige-raakloop-oomblikke hoop ek ek het ŉ ja-gesig wat vir jou sê jy kan maar met my gesels en ek sal graag luister!
Ek lees op die webblad wisdomwalks.org: “A yes face is simply the outward expression of an inward experience.” Met ander woorde, as jy ŉ gesigsverandering nodig het, begin met ŉ hartsverandering… Besluit in jou hart: Ja, ek wíl mense help, ek wíl beskikbaar wees en mense moet weet hulle kan my vertrou en met vrymoedigheid nader…